Dierestories wat bekoor, vermaak en verwonder | Netwerk24
Deur Celinda Marais 19 Augustus 2020 10:48
Stories met dieremaats as die hoofkarakters sal my kroos telkens bekoor. Die vier- en tweejarige knape sal wel nie altyd saamstem dat dinosourusse voorkeur bo wollerige koalas moet geniet nie, maar die vete is gelukkig gou vergete na die eerste bladsy se kleurvolle kwinkslae. Gelukkig het die onderstaande prenteboeke hulle so vermaak dat die storiestrydbyl vir eers begrawe is.
'Die koala wat wou klou' deur Rachel Bright en Jim Field.
Die koala wat wou klou
Klasie die koala hou nie van verandering nie. Nee! Hy hou daarvan dat alles bly net soos dit altyd is. Hy sit bo in sy boom en kou blare, en kyk af na die ander diere wat heerlik onder rondspeel.
Die oulike rymboek is reeds 'n vaste gunsteling in ons boekrak. En dit is nie net oor Jim Field se pragtige illustrasies en Jaco Jacobs se meesterlike vertaling van Rachel Bright se verhaal van 'n snoesige koala en sy maats in die Australiese bos nie.
Die storie van die inkennige Klasie wat "klou aan sy boom, daar waar niemand hom steur nie, in sy noppies om nooit, ooit iets nuuts te probeer nie," vind veral aanklank as jy ook 'n pragtige klein introvert het.
Deur prettige rymkuns ontvou die buidelbeertjie se vrese en verskonings wanneer die ander diere hom nooi om saam te speel. Hy wil hardekwas net mooi niks weet nie en dit neem sy grootste vrees, wat sy veilige fondasie skud en alles verander, om hom tot ander insigte te bring.
Die oulike prenteboek oor hoe om dapper te wees en nuwe dinge aan te durf, is 'n moet vir die boekrak. Dalk selfs vir ons grootmense wat soms moet onthou, "die lewe is pret as jy ophou met klou!"
'Die eekhorings kry stry' deur Rachel Bright en Jim Field.
Dié skaterlag rymboek oor mededeelsaamheid en hoe om saam met 'n maat te kan lag, is nog 'n heerlike boek geskryf deur Rachel Bright en pragtig geïllustreer deur Jim Field.
Zak die eekhoring het die hele somer lank gespeel en baljaar. Die winter is om die draai en hy besef geskok dat sy winterspens dolleeg is. Dan sien hy sy redding – 'n dennebol propvol heerlike pitte. Maar hy is nie al eekhoring wat sy oog op die dennebol het nie . . .
Die bossiestert-karakters is so innemend en hul uitbundige kwinkslae soveel pret dat jy jouself dalk sal moet staal vir meer as een voorlesing. Gelukkig bly die storie keer op keer 'n plesier en is dit propvol avontuur, maar kort genoeg sodat jy tot die volgende "weer Mamma, weer!" kan instem.
Jaco Jacobs, wat al meer as 170 boeke vir kleuters tot jong volwassenes geskryf het, het op Facebook oor sy vertaling van Die koala wat wou klou en Die eekhorings kry stry geskryf: "Twee van die mooiste en prettigste rymende prenteboeke wat ek tot nog toe vertaal het. Die illustrasies is vreeslik mooi, en die kort rymstories is vet pret vir voorlees."
'Dinosourium' deur Chris Wormell en Lily Murray.
Chris Wormell en Lily Murray
My vierjarige se oë het behoorlik gerek toe hy die enorme dinosaurusboek sien. Ons moes dit dadelik oopslaan en "van voor tot agter lees", is beveel. Maar wees sommer uit die staanspoor gewaarsku, die vreesaanjaendste ding in die boek is nie 'n Tyrannosaurus rex met sy 60 tande nie. 'n Voorlesing met woorde soos Marginocephalia, Ornithomimosauria, Pachycephalosauria en Araucarioxylon arizonicum gaan jou tong en brein behoorlik knoop nog voor 'n astrante klein paleontoloog jou gaan peper om die betekenis daarvan uit te lê.
Al is die Dinosourium dalk op 'n ouer mark gerig, is dit 'n magiese museum wat tussen die boekomslae skuil. Hier word 'n mens miljoene jare terug geneem om die grootste en woesste landdiere te ontdek wat al bestaan het – die dinosourusse.
Met elke omblaaislag ontdek jy nuwe gediertes wat miljoene jare gelede oor die aarde geheers het en maak 'n mens kennis met van die kleinste geveerde roofdiere tot enorme plantvreters wat die aarde laat skud het wanneer hulle geloop het. Die uitsonderlike illustrasies en interessante feite is genoeg om 'n mens te betower en verder in die papiermuseum te laat wandel. Watter dinosourus was die langste? Kon hulle swem en vlieg? Watter een het die langste kloue gehad?